*Projekts*

LATVIJAS REPUBLIKAS MINISTRU KABINETS

2021. gada \_\_\_.\_\_\_\_\_\_\_\_\_ Noteikumi Nr. \_\_

Rīgā (prot. Nr. \_\_. \_\_\_ §)

**Kārtība, kādā izglītības iestādes dibinātājs novērtē izglītības iestādes vadītāja profesionālo darbību**

Izdoti saskaņā ar [Izglītības likuma](https://likumi.lv/ta/id/50759-izglitibas-likums) [14. panta](https://likumi.lv/ta/id/50759-izglitibas-likums#p14) 46. punktu

**I. Vispārīgie jautājumi**

1. Noteikumi nosaka kārtību, kādā izglītības iestādes dibinātājs novērtē izglītības iestādes (izņemot augstskolas un koledžas) vadītāja (turpmāk – vadītājs) profesionālo darbību.

2. Izglītības iestādes dibinātājs vadītāja profesionālās darbības novērtēšanai var noteikt vadītāja profesionālās darbības vērtēšanas kārtību un izmantot elektronisko sistēmu personāla novērtēšanai, ja tāda ir izveidota, attiecīgi pielāgojot to šajos noteikumos noteiktajām prasībām.

**II. Vadītāja profesionālās darbības novērtēšanas process**

3. Izglītības iestādes dibinātājs vai tā deleģētais pārstāvis   
(turpmāk – dibinātājs) ne vēlāk kā mēneša laikā no vadītāja darba uzsākšanas vadītāja amatā, ievērojot Izglītības attīstības pamatnostādnēs, nozares plānošanas dokumentos (ja attiecināms) noteikto, izglītības iestādes darbības un izglītības programmas īstenošanas mērķus, nosaka ne mazāk kā trīs vadītāja profesionālās darbības mērķus un vērtēšanas periodu, kas nav garāks par trīs gadiem (turpmāk – novērtēšanas periods).

4. Nosakot vadītāja profesionālās darbības mērķus novērtēšanas periodam, ņem vērā Izglītības likuma 30. pantā noteikto, tai skaitā:

4.1. vadītāja atbildību par izglītības iestādes darbības un izglītības programmas īstenošanas tiesiskumu, kvalitāti un rezultātiem, kā arī par intelektuālo, finanšu un materiālo līdzekļu racionālu izmantošanu;

4.2. vadītāja sadarbību ar izglītības procesā iesaistītajām pusēm;

4.3. mācību un audzināšanas procesa vadīšanu, pedagogu sadarbības un profesionālās kompetences pilnveides organizēšanu;

4.4. atbalsta organizēšanu izglītojamajiem;

4.5. inovāciju ieviešanu un darbu izglītības iestādes darbības un izglītības programmas kvalitātes pilnveidē;

4.6. dibinātāja papildus noteiktos kritērijus.

5. Vadītājs var iesniegt dibinātājam priekšlikumu vadītāja profesionālajai darbībai nosakāmiem mērķiem.

6. Vadītāja profesionālajai darbībai noteiktos mērķus iekļauj izglītības iestādes pašnovērtējuma ziņojuma nepubliskojamajā daļā.

7. Dibinātājam ir tiesības precizēt vadītāja profesionālajai darbībai noteiktos mērķus, ja ir notikušas būtiskas izmaiņas izglītības iestādes darbībā.

8. Ne vēlāk kā mēnesi pirms novērtēšanas perioda beigām vadītājs iesniedz dibinātājam vadītāja profesionālās darbības pašnovērtējumu, tai skaitā raksturojot savu profesionālo darbību un iekļaujot ieceres nākamajam novērtēšanas periodam, izvērtējot mērķu sasniegšanu un nepieciešamo pilnveidi profesionālajā darbībā.

9. Dibinātājs mēneša laikā no vadītāja profesionālās darbības pašnovērtējuma saņemšanas izvērtē vadītāja profesionālās darbības pašnovērtējumā minēto, ja nepieciešams precizē informāciju, un organizē pārrunas ar vadītāju.

10. Dibinātājs, veicot vadītāja profesionālās darbības novērtēšanu, nosaka vadītāja profesionālās darbības atbilstību Izglītības likuma   
30. pantā noteiktajam.

11. Dibinātājs vadītāja profesionālās darbības mērķu noteikšanā un profesionālās darbības novērtēšanā var iesaistīt izglītības iestādes pārstāvjus, izglītības ekspertus, izglītības iestādes sadarbības partneru vai pašvaldības pārstāvjus.

**III. Vadītāja profesionālās darbības novērtēšanas rezultāti**

12. Ja vadītāja profesionālā darbība atbilst Izglītības likuma   
30. pantā noteiktajam, dibinātājs nosaka vadītāja profesionālās darbības mērķus nākamajam novērtēšanas periodam.

13. Ja vadītāja profesionālā darbība neatbilst Izglītības likuma   
30. pantā noteiktajam, dibinātājs var izbeigt darba tiesiskās attiecības ar vadītāju vai ierosināt Izglītības kvalitātes valsts dienestam veikt vadītāja profesionālās darbības ārkārtas novērtēšanu (ja attiecināms).

14. Vadītāja profesionālās darbības novērtēšanas rezultātus un vadītāja profesionālās darbības mērķus jaunajam novērtēšanas periodam iekļauj izglītības iestādes pašnovērtējuma ziņojuma nepubliskojamajā daļā.

15. Dibinātājs var veikt vadītāja profesionālās darbības ārpuskārtas novērtēšanu, ja tiek konstatēti būtiski pārkāpumi vadītāja profesionālajā darbībā vai būtiski pazeminājusies izglītības iestādes darbības vai izglītības programmas īstenošanas kvalitāte.

16. Šo noteikumu 15. punktā minēto novērtēšanu veic, ievērojot šajos noteikumos noteikto kārtību vadītāja profesionālās darbības novērtēšanai.

17. Dibinātājs vadītāja profesionālās darbības novērtēšanas rezultātus var ņemt vērā, nosakot vadītājam piemaksas, prēmijas un naudas balvas.

18. Vadītājam, kurš ir uzsācis savu darbu vadītāja amatā līdz šo noteikumu spēkā stāšanās dienai, dibinātājs vadītāja profesionālās darbības mērķus nosaka līdz 2022. gada 2. janvārim.

Izglītības un zinātnes ministre A.Muižniece

Vīza:

Valsts sekretārs J.Volberts

Inita Juhņēviča 67358078

inita.juhnevica@ikvd.gov.lv